1.  Úvod
Jednotka pre riešenie počítačových incidentov (Computer Security and Incident Response Team – CSIRT) predstavuje tím odborníkov, ktorých hlavnou úlohou je poskytovať služby potrebné na zvládnutie bezpečnostných počítačových incidentov, na odstránenie ich následkov a na následnú obnovu činnosti prevádzkovaných informačných systémov. Okrem týchto základných služieb jednotka poskytuje aj služby preventívneho a vzdelávacieho charakteru a vzhľadom na nadnárodný a celosvetový charakter Internetu a bezpečnostných problémov spojených s  informačnými a komunikačnými technológiami (ďalej len „IKT“)  zabezpečuje aj spoluprácu pri riešení bezpečnostných incidentov na medzinárodnej úrovni. 

Z dôvodu koordinácie národných aktivít, zameraných na predchádzanie a riešenie bezpečnostných  problémov  IKT bola v roku 1990 založená medzinárodná organizácia „FIRST“ (Forum of Incident Response and Security Teams) združujúca v súčasnosti viac ako 180 CSIRT/CERT tímov z celého sveta, ktorej členmi sú tímy z vládnej, komerčnej a akademickej sféry. Na európskej úrovni pôsobí skupina TF-CSIRT, ktorá napomáha spoluprácu CSIRT tímov v rámci Európy. TF-CSIRT  poskytuje priestor pre výmenu skúseností a znalostí z oblasti informačnej bezpečnosti, pracuje na tvorbe spoločných štandardov a procedúr pre reakcie na bezpečnostné incidenty a pomáha aj pri vytváraní nových CSIRT tímov.

V Slovenskej republike sa uvedenou problematikou zaoberá dokument „Národná stratégia pre informačnú bezpečnosť v SR“, ktorý bol schválený vládou SR uznesením vlády č. 570 zo dňa 27. 8. 2008. V zmysle úlohy B.1 citovaného uznesenia vláda SR uložila ministerstvu financií (ďalej len „MF SR“) vypracovať návrh organizačného, personálneho, materiálno-technického a finančného zabezpečenia na vytvorenie špecializovanej jednotky pre riešenie počítačových incidentov - CSIRT. SK. (ďalej len „CSIRT.SK“)  V konečnom dôsledku bude CSIRT.SK poskytovať služby štátnej správe, ale vzhľadom na charakter a potrebu ochrany celej Národnej informačnej komunikačnej infraštruktúry (NIKI) SR sa počíta v blízkej budúcnosti s poskytovaním vybraných služieb pre celú verejnú správu, resp. neskôr aj pre verejnosť. 
2. Charakteristika súčasného stavu a kompetencie
Na Slovensku v súčasnosti spravujú svoje IKT jednotlivé organizácie (štátne, súkromné aj akademické) samostatne, čo má o. i. za dôsledok aj rôznorodú úroveň bezpečnosti IKT, čo spôsobuje vysokú mieru zraniteľnosti  IKT. Vzhľadom na pokračujúcu (prehlbujúcu) sa informatizáciu spoločnosti a  vzostupnú mieru elektronickej komunikácie na úrovni občan – štát i štát – štát, a to aj na úrovni medzinárodnej, rastie riziko zneužitia či zničenia informácií spravovaných prostredníctvom  IKT. Narastajúci význam  IKT a hrozba veľkých škôd (a to nielen finančných) v dôsledku ich zlyhania  zvyšujú naliehavosť prijatia postupov na minimalizáciu až potenciálnu elimináciu existujúcich bezpečnostných rizík vyplývajúcich z hrozieb voči IKT. V SR absentuje všeobecne rešpektovaná reálna inštitúcia (expertné centrum) s vysokou úrovňou dôveryhodnosti a s dostatočným „know-how“, ktorá by sa systematicky venovala všetkým aspektom informačnej bezpečnosti, tak ako je to vo vyspelých európskych krajinách. Tento fakt vnímajú aj medzinárodné organizácie zaoberajúce sa IKT bezpečnosťou. Jedným z kľúčových prvkov podstatných pre zvyšovanie globálnej úrovne bezpečnosti IKT je zvyšovanie všeobecného bezpečnostného povedomia. Relatívne zložitý problém predstavujú v súčasnosti kompetencie CSIRT.SK, nakoľko doposiaľ neexistuje žiadna podporná legislatíva. Vzhľadom na charakter  služieb, (ktoré by mala jednotka  poskytovať) bude mať celoštátne postavenie s dosahom na štátne a verejné inštitúcie, komerčné spoločnosti, rôzne asociácie a v konečnom dôsledku aj občanov. Na plnenie svojich úloh bude CSIRT.SK potrebovať efektívne spolupracovať so štátnou správou (napr. MDP SR, Telekomunikačný úrad, NBU) a štátnymi orgánmi činnými v trestnom konaní (polícia, vyšetrovatelia) a súkromnými firmami (poskytovatelia internetu, telekomunikační operátori, IKT firmy). Zaistenie takýchto kompetencií si bude vyžadovať prijatie nového zákona o informačnej bezpečnosti.
3.  Ciele vytvorenia CSIRT.SK
Cieľom úlohy je zabezpečiť zvýšenie úrovne ochrany NIKI v Slovenskej republike, k čomu má významne prispieť aj zriadenie organizačnej jednotky typu CSIRT.SK na Slovensku. Predkladaný návrh definuje CSIRT.SK ako špeciálnu jednotku zriadenú štátnym orgánom a kontrolovanú vládou, ktorej hlavným poslaním bude:
-	riešenie informačno-bezpečnostných incidentov v Slovenskej republike v spolupráci s vlastníkmi                    a prevádzkovateľmi postihnutých častí NIKI, telekomunikačnými operátormi, poskytovateľmi internetových služieb a prípadne inými štátnymi orgánmi (napr. polícia, vyšetrovatelia,  súdy),
-	budovanie a rozširovanie poznania verejnosti vo vybraných oblastiach  informačnej bezpečnosti,
-	kooperácia so zahraničnými sesterskými organizáciami a reprezentácia SR v oblasti informačnej bezpečnosti na medzinárodnej úrovni.
Organizačná jednotka  CSIRT.SK na plnenie svojho poslania  bude ďalej: 
-	poskytovať kontaktné miesto pre zahraničných partnerov, upozorňujúcich na informačno-bezpečnostné incidenty zasahujúce NIKI SR,
-	monitorovať a zhromažďovať informácie o  úrovni informačnej bezpečnosti v SR, o aktuálnych  hrozbách a rizikách voči NIKI,
-	zberať, spracovávať a poskytovať ďalšie informácie z oblasti informačnej bezpečnosti verejnosti a štátnym orgánom,
-	poskytovať aktívne a proaktívne asistenčné a zásahové činnosti pri riešení bezpečnostných incidentov,
-	podieľať sa na vzdelávaní ďalších špecialistov a zvyšovaní všeobecného povedomia v oblasti informačnej bezpečnosti,
-	rozširovať a prehlbovať znalosti svojich spolupracovníkov z informačnej bezpečnosti,
-	plniť funkcie súvisiace s postavením národného CSIRT.SK, a to najmä spoluprácu s inými CSIRT-ami, ktoré môžu časom vzniknúť.
-	V začiatočnej  fáze CSIRT.SK bude najprv štandardne poskytovať len  vybrané služby záujemcom z oblasti štátnej správy a neskôr aj celej verejnej správy. Rozsah a podmienky poskytovania ďalších služieb, ako aj formy spolupráce s jednotlivými zložkami verejnej a štátnej správy si CSIRT.SK dohodne individuálne. S postupným zvyšovaním kapacít  CSIRT.SK sa bude rozširovať aj rozsah poskytovaných služieb.
	4. Návrh postupu realizácie
	Vzhľadom na rozsah činností, ktoré treba vykonať z hľadiska pôsobnosti novej jednotky CSIRT.SK, navrhujeme postupné riešenie. To umožní optimalizovať počiatočné náklady, dôslednejšie pripraviť organizačné (legislatíva) a personálne (vzdelávanie) podmienky, ako aj využitie finančných prostriedkov z externých zdrojov. Niektoré činnosti CSIRT.SK bude potrebné riešiť cestou externých zmlúv a dodávok. Predpokladá sa využitie finančných zdrojov zo štátneho rozpočtu, z programu OPIS, externých zdrojov. Postup realizácie možno charakterizovať nasledovne:

Zriaďovateľom jednotky CSIRT.SK je MF SR, inštitúcia, ktorá zodpovedá za informatizáciu spoločnosti        a informačnú bezpečnosť pre neutajované skutočnosti IS VS (zákon č. 275/2006 Z. z. o informačných systémoch verejnej správy a o zmene a doplnení niektorých zákonov). Navrhuje sa, aby jednotka CSIRT.SK bola v zmysle zákona č.  523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov zriadená ako súčasť už existujúcej organizácie zriadenej MF SR (DataCentrum), ktorá je rozpočtovou organizáciou v zriaďovateľskej pôsobnosti MF SR. Finančné vzťahy a kompetencie v rámci jej štruktúry určí zriaďovateľ, t. j. MF SR úpravou zriaďovacej listiny DataCentra, vnútorného štatútu a organizačného poriadku. Predpokladá sa, že začlenenie jednotky do existujúcej štruktúry zjednoduší organizačné procesy, keďže  sa využije komunikačná infraštruktúra a priestorové možnosti Datacentra. Na začiatku svojej existencie CSIRT.SK nebude mať dostatočné kapacity na poskytovanie služieb v plnom rozsahu. Realizácia CSIRT-u je navrhovaná na obdobie 34 mesiacov, a preto navrhujeme naplnenie stavu pracovníkov  postupne po etapách. Plánovaný začiatok sa predpokladá od 1. 7. 2009 s cieľovým stavom k 30. 4. 2012.

I. Etapa: menovanie riaditeľa CSIRT.SK (riaditeľ odboru DataCentra), ktorý vypracuje podrobnejší plán budovania CSIRT.SK a bude ho postupne napĺňať. Vytvorí podrobné plány čerpania finančných prostriedkov, zabezpečí prijatie prvých 2 – 3 členov tímu, zabezpečí prípravu potrebnej dokumentácie a návrhy zmlúv. Zahájenie nadväzovania kontaktov s organizáciami podobného zamerania. Nevyhnutným predpokladom ukončenia tejto etapy je zabezpečenie vhodných priestorov, ktoré umožnia ďalšie dopĺňanie tímu a vytvorenie potrebnej IKT infraštruktúry. Trvanie etapy bude cca 6 mesiacov.
II. Etapa: bude charakterizovaná vytvorením primárnej infraštruktúry a budovaním personálneho zabezpečenia.         V tejto etape sa zabezpečí materiálno-technologické vybavenie pracoviska, najmä vytvorenie vnútornej počítačovej siete a jej napojenie na sieť internet. prostredníctvom vládnej siete GOVNET alebo s využitím služieb niektorého komerčného poskytovateľa pripojenia v rátane nadväzovania kontaktov s organizáciami podobného zamerania. V tejto etape bude potrebné vytvoriť základy prvého technického tímu. Druhá etapa bude trvať cca 6 mesiacov.
III. Etapa: začiatočná fáza poskytovania úvodných služieb pre začínajúcu klientelu, školenie, testovanie, vytvorenie základných komunikačných kanálov. Vytvoriť väzby na spolupracujúce subjekty a štátne inštitúcie, pokračovať  v nadväzovaný  kontaktov a spolupracovať  s organizáciami podobného zamerania. Definovať štruktúry a formy komunikácie s klientelou (formát a druh oznámení, formulárov pre hlásenie incidentov) a definovanie súboru služieb, ktorý by mal byť spustený v rámci tejto etapy v nasledujúcom rozsahu:
•	vytvorenie webového sídla (portálu), ktorý bude používateľom poskytovať pravidelne aktualizované informácie z okruhov, súhrnné prehľady informácií z diskusných fór a iných informačných zdrojov z oblasti informačnej bezpečnosti s dôrazom na prevenciu a riešenie bezpečnostných incidentov,
•	vytváranie a zverejňovanie technických návodov  a „best-practices“ týkajúcich sa zabezpečovania IKT systémov,
•	zverejňovanie najčastejších otázok, týkajúcich sa rozličných oblastí informačnej bezpečnosti, vypracovanie  a zverejňovanie odpovedí na ne,  
•	poskytovanie/zverejňovanie voľne dostupných nástrojov na overovanie a zvyšovanie bezpečnosti operačných systémov, sietí a iných súčastí IKT infraštruktúry,
•	zverejňovanie/poskytovanie aktuálnych informácií o počítačových vírusoch a inom škodlivom softvéri,
•	zverejňovanie voľne dostupných verzií antivírusových a iných preventívnych a reaktívnych softvérových prostriedkov,
•	vypracovanie a zverejňovanie metodiky na riešenie bezpečnostných incidentov,
•	udržiavanie a zverejňovanie kategorizovaných odkazov a ďalších elektronických zdrojov informácií                s tematikou informačnej bezpečnosti,
•	vytvorenie e-mailového kontaktného bodu pre poradenstvo a komunikáciu.

V tejto etape sa odporúča rozširovať kontakty a spoluprácu s organizáciami podobného zamerania, ako aj  rozširovanie know-how technických pracovníkov. V tejto etape bude prvý technický tím kompletný. Štandardné poradenské služby pre primárnu klientelu budú poskytované len počas pracovného času (v čase 7,00 – 16,00 hod     v pondelok až piatok); samotný www. portál môže byť prevádzkovaný nonstop. Táto  etapa bude trvať cca 8 mesiacov.
IV. Etapa:  rozšírenie klientely a spolupracujúcich subjektov (banky, poskytovatelia internetového pripojenia, akademické inštitúcie), rozširovanie personálneho a technického zabezpečenia, inštalácia serverov, vytvorenie telefonického kontaktného bodu. Rozširovanie personálneho zabezpečenia spočíva v postupnom vytvorení  druhého technického tímu. Bude potrebné rozšíriť okruh spolupracujúcich subjektov v okolitých štátoch s podobným zameraním (štáty V4, , Rakúsko, Nemecko). Telefonický a faxový kontakt bude v tejto fáze vyhradený pre užšiu skupinu klientov. V konečnej fáze etapy sa očakáva dostatočné personálne obsadenie CSIRT.SK tak, aby bolo možné pokryť požiadavky celej primárnej klientely. Dĺžka etapy bude cca 8 mesiacov.
V. Etapa: bude charakterizovaná kompletným poskytovaním služieb (ide o aktívne aj proaktívne služby), záťažovými a objemovými testami a celodennou prevádzkou, t. j. nepretržite 24 hodín 7 dní v týždni. Rozsah služieb sa rozšíri tak, aby zodpovedal požiadavkám kompletnej klientely. V čase ukončenia tejto etapy je potrebné, aby bol naplnený stav jednotlivých oddelení a testy preukážu pripravenosť (personálnu aj technickú) na plnú prevádzku. Spustí sa nepretržitá prevádzka (24 hodín / 7 dní v týždni – vrátane sviatkov) určená pre primárnych a sekundárnych klientov. V závislosti od rozsahu cieľovej klientely bude možné upraviť rozsah či obsah poskytovaných služieb. Personálne obsadenie jednotky bude kompletné. Dĺžka etapy bude cca 6 mesiacov.

Harmonogram realizácie etáp: 

Harmonogram vytvárania CSIRT.SK

      rok 2009	              rok 2010	                                 rok 2011	rok 2012
        Príprava návrhu

		 	I. Etapa (6)

					II. Etapa (6)
			           III. Etapa (8)

						     IV. Etapa (8)

											V. Etapa (6)

												Plná prev.

5.  Služby CSIRT.SK
Návrh definuje CSIRT.SK ako národný CSIRT. Hlavnými úlohami národného CSIRT-u sú reakcie na bezpečnostné incidenty zasahujúce informačné systémy verejnej správy a poskytovanie dôveryhodného kontaktného bodu pre prípady bezpečnostných incidentov týkajúcich sa NIKI. Primárnu klientelu CSIRT.SK pre služby uvedené v tabuľke č. 1 tvorí štátna správa. Služby pre klientov budú rozdelené na nasledujúce dve skupiny:

Tabuľka 1: Služby
Aktívne  služby 	Proaktívne služby 	
Varovania/ upozornenia na bezpečnostné riziká	Oznámenia	
Reakcia na incidenty	Technologický dozor	
Analýza incidentov	Vzdelávanie a budovanie všeobecného povedomia v oblasti informačnej bezpečnosti	
Tvorba manuálov pre riešenie najčastejšie sa vyskytujúcich incidentov	Konfigurácia a údržba bezpečnostných nástrojov, aplikácií a infraštruktúry	
Koordinácia činností pri reakcií na incidenty 	Služby detekcie prienikov 	
Analýza bezpečnostných rizík a zraniteľností	Distribúcia informácií týkajúcich za bezpečnosti	
Reakcia na škodlivý SW	Monitorovanie stavu hrozieb v oblasti IKT	
Analýza škodlivého SW	Konzultačná činnosť v oblasti informačnej bezpečnosti	

Služby uvedené v tabuľke 1 budú primárne poskytované pre zložky štátnej správy a samosprávy                      a sekundárne pre iné kooperujúce organizácie. Charakter niektorých služieb umožňuje ich poskytovanie ľubovoľne širokému okruhu záujemcov, a to bez ďalších nákladov (príkladom môže byť zverejňovanie oznámení a všeobecných informácií týkajúcich sa bezpečnosti).

Základnými komunikačnými prostriedkami pre CSIRT.SK budú: webové sídlo (verejný www. portál) s informáciami a priama e-mailová komunikácia.  Webové sídlo bude umožňovať efektívne rozširovanie informácií krátkodobého i dlhodobého charakteru a  poskytovať prostriedky pre ohlasovanie incidentov alebo iných významných správ. Pre obmedzený okruh klientov (primárnu klientelu, možno dokonca iba pre jej časť) budú tiež k dispozícii alternatívne komunikačné kanály, akými sú telefonický a faxový kontakt. CSIRT.SK umožní svojim primárnym klientom zefektívniť prvotnú reakciu na bezpečnostné incidenty. Z tohto hľadiska CSIRT.SK  slúži ako prvá pomoc pri riešení problémov; po identifikácií incidentu, určení jeho pôvodu a odstránení priamych následkov je ďalšia činnosť ponechaná na odborné skupiny príslušnej inštitúcie alebo úradu. V prípade incidentov presahujúcich rozsah možností a znalostí samotného CSIRT-u sa ráta so spoluprácou externých expertov na príslušnú oblasť informačnej bezpečnosti (napr. špecializovaný škodlivý SW, cielené sieťové útoky).

Na dosiahnutie efektívnosti fungovania CSIRT.SK je nutná jej úzka spolupráca najmä s nasledujúcimi organizáciami: MDPT SR, Telekomunikačný úrad SR, Úrad na ochranu osobných údajov, Národnej agentúry pre sieťové a elektronické služby (NASES), Národný bezpečnostný úrad, Prezídium policajného zboru SR, a to najmä v spolupráci pri hľadaní pôvodcov incidentov. Okrem služieb uvedených v tabuľke bude CSIRT poskytovať služby školiaceho charakteru.
6. Analýza rizík vytvorenia CSIRT-u
Slovenská republika vychádza pri realizácii tejto úlohy podľa vzoru krajín, ktoré tento projekt realizovali. Ide predovšetkým o vyspelé krajiny EÚ (Nemecko, Rakúsko, Anglicko, Fínsko a ďalšie), ktoré stanovujú podmienky zahraničnej spolupráce pri výmene a zdieľaní informácií. Rizikové faktory pre vznik a činnosť CSIRT.SK sa                 v jednotlivých krajinách odlišujú, ale vo všeobecnosti je možné ich diferencovať nasledovne:
1.	politická vôľa: zriadenie a úspešná funkčnosť takejto organizačnej jednotky  si vyžaduje silnú politickú vôľu na strane vlády. Ide o najkritickejší rizikový faktor, ktorý sa prejavil už v minulosti (neúspešný pokus o zriadenie CERT v predchádzajúcom vládnom  období),
2.	partnerstvo medzi organizáciami: ide o praktický model spolupráce a partnerstva medzi orgánmi v rámci vlády a relevantnými účastníkmi verejného a súkromného sektora. Vytvorenie CSIRT-u by malo byť od začiatku vnímané ako súčasť realizácie celkovej bezpečnostnej stratégie krajiny s cieľom zabezpečiť ochranu jej cenných aktív pred neoprávneným zneužitím, terorizmom a pod. Nedostatočná vzájomná kooperácia štátnych orgánov (MV SR – polícia, MS SR – súdy, GP SR, NBÚ, SIS, TÚ SR a pod.) môže kriticky ovplyvniť funkčnosť CSIRT-u. Pre efektívnu činnosť CSIRT-u je nevyhnutné, aby pri riešení incidentov nedochádzalo k zbytočných prieťahom a procesným zdržaniam. Informácie získané počas analýzy incidentu (alebo z iných zdrojov) môžu byť základom podnetu na podozrenie z páchania trestnej činnosti a vzhľadom na mimoriadne dynamický charakter IKT je nevyhnutné, aby takéto informácie boli spracovávané v čo najkratšom čase. Úspešnosť úlohy výrazne závisí od zapojenia sa všetkých zainteresovaných subjektov/orgánov do procesu vytvárania CSIRT-u a jeho prevádzky,
3.	kompetenčne silná riadiaca organizácia nadradená CSIRT-u: s politickou vôľou sú späté aj právomoci v oblasti kompetencií a financovania. Riadiaca organizácia musí mať príslušnú politickú podporu, právnu moc, ľudské a finančné zdroje a prepojenie na ďalšie kľúčové organizácie vrátane zahraničných,
4.	podporná legislatíva: zmeny v legislatíve sa týkajú výmeny elektronických údajov, kompetenčného rozdelenia právomocí a ich delegovania. Pre úspešné fungovanie je bezpodmienečne potrebné CSIRT.SK začleniť do právneho systému SR. Tento problém by mal vyriešiť  pripravovaný zákon o informačnej bezpečnosti, ktorého legislatívny zámer sa predpokladá vytvoriť do konca roku 2009,
5.	nedostatok kvalifikovaného personálu: vo všeobecnosti organizácie verejnej správy nedisponujú primeraným počtom kvalifikovaného personálu. Pri ich získavaní sa môže prejaviť rizikový faktor, najmä v prípade nevyriešenia primeraných mzdových nárokov odborných zamestnancov. Vzhľadom na rozsah požadovaných odborných znalostí, je potrebné zabezpečiť mzdové ohodnotenie analogické podmienkam na postoch v komerčnej sfére,
6.	komunikačná stratégia: vytvorenie efektívneho mechanizmu komunikácie, včasná a dostatočná informovanosť zainteresovaných strán o úlohách, postupoch, ako aj o vzniknutých problémoch napomáha predísť nedorozumeniam a často k nerealizovaniu dobrého projektu. Taktiež je potrebné zohľadniť očakávania zainteresovaných strán.
7. Zabezpečenie úlohy
7.1.  Organizačné zabezpečenie
V zmysle zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov navrhujeme zriadiť jednotku CSIRT, ako odbor, v rámci organizácie MF SR (DataCentrum), ktorá je zapojená na štátny rozpočet zriaďovateľa a riadi sa jeho rozpočtovými pravidlami. Súčasne treba uviesť, že vzhľadom na súčasné kompetenčné rozloženie právomocí bude nevyhnutná nadrezortná spolupráca jednotky (odboru) CSIRT.SK, minimálne s   MV SR, MO SR, MS SR, ÚV SR, NBÚ, TÚ SR, resp. ďalšími. 
Pre úspešné fungovanie je bezpodmienečne potrebné CSIRT.SK začleniť do právneho systému SR. Tento problém by mal vyriešiť  pripravovaný zákon o informačnej bezpečnosti, ktorého legislatívny zámer sa predpokladá vytvoriť do konca roku 2009. Pre efektívne dosahovanie požadovaných výsledkov sa predpokladá spolupráca na európskej úrovni v rámci skupiny TF– CSIRT, prípadne v  rámci medzinárodnej organizácie FIRST.
7.2 Personálne zabezpečenie
Návrh personálneho zabezpečenia v organizačnej štruktúre CSIRT.SK sa bude riešiť po etapách, pričom konečný stav nastane za 34 mesiacov. K tomuto termínu by jednotka CSIRT.SK mala mať 14 odborných pracovníkov, pričom sa počíta s dočasným využívaním kapacít zriaďovateľa. Vzhľadom na povahu informácií a dát spracovávaných v rámci CSIRT.SK bude nevyhnutné, aby všetci pracovníci boli bezúhonní a pracovníci prichádzajúci do styku s utajovanými skutočnosťami spĺňali kritériá v zmysle zákona 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov.
7.2.1 Riaditeľ CSIRT (1)
Riaditeľ je najvyššou riadiacou funkciou v organizačnej štruktúre jednotky CSIRT.SK. Riaditeľ zabezpečuje rozvoj z formálno-organizačnej stránky. Sú mu priamo podriadené tri tímy: 2 technické tímy (6 zamestnancov) a 1 vzdelávací tím (2 zamestnanci). Riaditeľ má kľúčovú úlohu pri personálnom obsadzovaní CSIRT.SK, pri nadväzovaní služobných kontaktov s rôznymi inštitúciami pri uzatváraní zmluvných vzťahov a pod.. 
V nasledujúcich fázach k jeho kompetenciám  patrí aj nadväzovanie kontaktov a reprezentácia CSIRT-u doma a v zahraničí.
7.2.2 Odborný asistent (1)
Obsahovou náplňou odborného asistenta je spracovávanie administratívnej agendy a zabezpečovanie prvotného kontaktu pre klientov  CSIRT.SK   v súlade s úlohami CSIRT.SK.
7.2.3  Vedúci technického tímu (2)
	Zodpovedá za fungovanie tímu, spolupracuje pri výbere a zaškoľovaní nových zamestnancov. Ako odborne najzdatnejší/najvyššie kvalifikovaný  člen tímu ďalej spracováva a overuje informácie získané od klientov.
7.2.4  Člen technického tímu (6)
	Spracováva a overuje informácie získané od klientov, vo väčšine prípadov poskytuje pomoc pri zastavení rozvíjajúceho sa incidentu a zmierňovaní jeho dôsledkov. Kvalifikačné požiadavky na členov tímu sú na úrovni špecialistov pre IB.
7.2.5  Vedúci vzdelávacieho tímu (1)
Podieľa sa na práci technických tímov, pripravuje koncepciu vzdelávania bezpečnostných manažérov a bezpečnostných inžinierov štátnych a verejných inštitúcií, zabezpečuje a riadi realizáciu tohto typu vzdelávania, pripravuje koncepciu bezpečnostných vzdelávacích programov pre širokú verejnosť v rámci www-portálu CSIRT, zabezpečuje kontakty s akademickou bezpečnostnou komunitou s cieľom koordinácie vzdelávacích programov v danej oblasti. 
7.2.6  Člen vzdelávacieho tímu (2)
Podieľa sa na odbornej práci technických tímov, spolupracuje najmä na tvorbe dokumentov, ktoré sú súčasťou webového sídla CSIRT-u. Pripravuje prednášky a články s najnovšími poznatkami z oblasti informačnej bezpečnosti, prednáša  a vzdeláva  odbornú i laickú verejnosť.
7.2.7  Iný personál (1)
Ďalšie pozície, ktoré priamo nesúvisia s technickou úlohou CSIRT.SK, ale sú nevyhnutné pre celkové jej fungovanie,  sú tieto:
•	právny konzultant (autorské právo, počítačová kriminalita, ochrana údajov, zmluvy a pod.),
•	ekonóm/ účtovník (požadovaná prax),
•	personalista (požadovaná prax).
Uvedené činnosti budú zabezpečené v rámci organizácie o MF SR (DataCentrum),
Potreby môžu byť čiastočne alebo úplne pokryté pomocou existujúcich zdrojov zriaďovateľa. Z uvedeného dôvodu sa nepredpokladá vytvoriť samostatné oddelenie. Vzhľadom na to, že kvalifikačné predpoklady na personálne obsadenie týchto funkcií sú analogické ako v prípade rovnakých pracovných miest na iných úradoch, nie sú uvedené explicitne v tomto materiáli. V závislosti od zvoleného miesta sídla a technickej realizácie webového sídla, môže byť potrebné zriadiť aj funkciu správcu sídla, resp. aj správcu počítačovej siete. Predpokladá sa, že s CSIRT.SK  spolupracujú aj externí experti a konzultanti, prizývaní k úzko špecializovaným problémom, napr. forenzná analýza napadnutých systémov a pod., pričom sa nepredpokladá, že títo budú trvalými zamestnancami CSIRT.SK. Pri návrhu sa počíta s 3 %  valorizáciu platov za každý nasledujúci rok.

Tabuľka 2: Prehľad mzdových nákladov v Eur
Funkcia	Rok 2009	Rok 2010	Rok 2011	
	p. z.	mesiac	6 mes.	p. z.	mesiac	12 mes.	p. z.	mesiac	12 mes.	
Riaditeľ CSIRT	1	2450	14700	1	2523,5	30282	1	2599,21	31190,52	
Odborná asistentka 	0	0	0	1	824,0	9888	1	848,72	10184,64	
Vedúci technického tímu	1	1500	9000	1	1545,0	18540,0	2	3182,7	38192,4	
Členovia technického tímu	2	2400	14400	4	4944,0	59328,0	6	7638,48	91661,76	
Vedúci vzdelávacieho tímu	0	0	0	1	1375,05	16501	1	1416,3	16995,6	
Členovia vzdelávac.  tímu	0	0	0	1	1174,2	14090	2	2418,86	29026,32	
Ekonóm / účtovník              	0	0	0	0	0	0	0,33	530,45	6365,4	
Právnik	0	0	0	0	0	0	0,33	742,63	8911,56	
Personalista	0	0	0	0	0	0	0,33	530,45	6365,4	
Sumár	4	6350	38100	9	12385,75	148629	14	19907,8	238893,6	
Z toho odvody (34,95 %)		13316		51945,84		83493,31	
Sumár + odvody		51416		200574,84		322386,91	

7.3.  Materiálno-technické zabezpečenie
Predpokladané vybavenie IKT (počítače, periférne zariadenia, SW a ďalšie komponenty) k cieľovému stavu 30. 4. 2012 predstavuje 45 925 Eur. Do základného softvérového vybavenia na analýzu škodlivého kódu boli zahrnuté aj nástroje IDA a HIEW. Okrem týchto prvkov IKT treba zabezpečiť pripojenie do siete internet. V závislosti od umiestnenia a kooperácie môže byť využité pripojenie do vládnej siete GOVNET alebo môže byť zvolený komerčný poskytovateľ pripojenia. Náklady na inventár a osobný automobil predstavujú spolu 20 660 Eur.
7.4 Finančné zabezpečenie
Vzhľadom na charakter organizácie bude táto zapojená na rozpočet MF SR. Pri realizácii projektu sa počíta s krytím nákladov z operačného programu informatizácie spoločnosti (OPIS), takto:
-	náklady na technické zriadenie CSIRT.SK (štátny rozpočet, OPIS, iné fondy),
-	prevádzkové a mzdové náklady (štátny rozpočet,).

8. Analýza výdajov a predpokladané náklady
8.1. Obstarávacie náklady IKT a MT na celú dobu projektu
Obstarávacie náklady na IKT a materiálno-technické zabezpečenie (ďalej len „MT“) (v časti 7.3) vynaložené počas 34 mesiacov vytvárania CSIRT.SK  sú na 14 odborných zamestnancov, resp. 3 odborné tímy v sume 66 585 Eur. V ďalších rokoch sa predpokladajú ročné investičné náklady  cca 18 000 Eur ročne.
8.2. Ročné prevádzkové náklady
8.2.1. Priestory  a služby 
Pre potreby organizácie CSIRT.SK sa ku koncu projektu (k 30. 4. 2012) predpokladá rozloha  plochy (kancelárske a prevádzkové plochy) cca 120 m2., ktoré   budú riešené v rámci organizácie o MF SR (DataCentrum). 
8.2.2. Stále ročné výdavky za komunikačné služby  (telefón, internet)
Za komunikačné služby (telefóny, mobilné telefóny, internet) sa dajú očakávať  výdavky na úrovni 835 Eur / mesiac, t. j. 10 020 Eur / rok.

8.2.3. Ostatné ročné náklady
a) výdavky na cestovné (mimo služobného vozidla) a reprezentačné: 		      5 000 Eur
b) náklady na prevádzku služobného vozidla (cca 50 000 km):			      8 335 Eur
c) spotrebný materiál (kancelárske potreby a ich údržba):			      2 335 Eur
d) poštovné 								         335 Eur
Spolu ostatné ročné náklady:						    16 005 Eur

8.2.4. Osobné náklady
a) mzdové ročné náklady na vlastných zamestnancov:			322 386,9 Eur
b) mzdové ročné náklady na dohodových pracovníkov:			  16 000,0 Eur
c) náklady na externú expertnú a konzultačnú činnosť:			  14 500,0 Eur
Spolu osobné náklady ročne:					              352 886,9 Eur
8.3. Sumarizácia ročných prevádzkových nákladov 
Celkové ročné prevádzkové náklady na činnosť CSIRT.SK v roku 2012, t. j. po dobudovaní projektu predstavujú sumu 396 911,9 Eur.
8. 4. Rozpis predpokladaných ročných nákladov
Projekt budovania CSIRT.SK je navrhnutý na obdobie od 1. 7. 2009 do 30. 4. 2012, t. j. na dobu 34 mesiacov. Je zrejmé, že náklady v prvom roku 2009 budú predstavovať asi len 10 % zo sumárnych ročných prevádzkových nákladov (len riaditeľ + 3), v druhom roku 2010 sa predpokladá max. 9 zamestnancov a približne 40 % náklady, v roku 2011 roku dotvárania projektu budú náklady cca 65 % - né. To znamená, že v tomto pomere ( 1 : 4 : 6,5) sa dá predpokladať aj čerpanie prevádzkových nákladov/výdavkov v priebehu obdobia vytvárania jednotky CSIRT.SK.  Plné prevádzkové náklady bude  CSIRT.SK čerpať až po roku 2011, t. j. v roku 2012, pričom sa už nepredpokladajú ďalšie významné obstarávacie náklady, ktoré budú čerpané v pomere 1 : 4 : 5. Prehľad je uvedený v nasledujúcej tabuľke:  
 Tabuľka 3: Súhrn predpokladaných nákladov v Eur
Náklady / rok	Rok 2009	Rok 2010	Rok 2011	Rok 2012	
Obstarávacie 	6 658,00	26 634,00	33 293,00	18 000,00	
Na služby	1 002,00	4 008,00	6 513,00	10 020,00	
Ostatné	1 600,50	6 402,00	10 403,25	16 005,00	
Osobné	54 466,00	212 774,00	352 886,91	352 886,91	
Spolu (Eur)	63 726,50	249 818,00	403 096,16	396 911,91	

V nasledujúcich rokoch po dotvorení jednotky CSIRT.SK (rok 2012) budú odhadované ročné náklady potrebné na prevádzku pri pôvodnej náplni  do cca 0, 397 mil. Eur ( z  toho kapitálové vo výške 18 000 Eur). Prevádzkové náklady sa predpokladajú hradiť zo štátneho rozpočtu a kapitálové náklady na rozvoj by mali byť hradené čiastočne zo štátneho rozpočtu (systémom pro rata) a zvyšok z prostriedkov OPIS (ŠR 13,29 %, pro rata 11,4 %, EK  75,31 %).
8.5. Predpokladané príjmy z predaja služieb
Predpokladá sa, že jednotka CSIRT.SK by mohla v roku 2010 až 2012 dosiahnuť príjmy vo výške 5 až 10 % z predpokladaných nákladov z Tabuľky 3. V ďalších rokoch sa predpokladá zvýšenie príjmov na 15 až 20 % z predpokladaných nákladov uvedených v Tabuľke 3.

Tabuľka 4: Predpokladané príjmy v Eur
Rok	Rok 2010	Rok 2011	Rok 2012	
minimálne (%)	5	7	10	
Suma (Eur)	12 490	28 200	39 700	
9.	Záver
Vytvorenie centralizovaného komunikačného a koordinačného bodu na Slovensku a jeho následné začlenenie do medzinárodných organizácií (FIRST, ENISA, a pod.) prispeje k zefektívneniu spolupráce pri riešení incidentov prekračujúcich hranice SR, t. j. tých, ktoré majú pôvod mimo územia Slovenska a tých, ktoré vychádzajú zo Slovenska, a zameriavajú sa na IKT systémy v zahraničí. Zber informácií o aktuálnej situácii v NIKI SR súčasne zvýši efektivitu detekcie potenciálnych bezpečnostných hrozieb a umožní včas aplikovať relevantné opatrenia. Z dlhodobého hľadiska pomôže zvýšiť informovanosť širokej verejnosti a zlepšiť všeobecné povedomie v oblasti informačnej bezpečnosti. Vytvorením jednotky CSIRT.SK v SR sa predpokladá:
-	bezpečnejšie prostredie digitálneho priestoru SR,
-	podstatne vyššia ochrana svojej NIKI,
-	vyššia ochrana spravovaných údajov a osobných údajov občanov, 
-	značné zníženie doterajších výdavkov na ochranu NIKI (doteraz značne rozdrobene zabezpečovanú jednotlivými rezortmi samostatne),
-	vyššia dôveryhodnosť pre partnerov v medzinárodnom kontexte,
-	vytvorenie inštitúcie, ktorá významne pomôže pri zotavovaní sa NIKI SR po prípadných útokoch a prírodných katastrofách.